กสทฯป่วน ต้านตัวแทนการเมืองนั่งประธานดูพ.ร.บ.ร่วมทุน
การเมืองป่วนกสทฯ รุมต้านตัวแทนระนองรักษ์ นั่งแท่นประธานมาตรา 22 เจรจาดีแทค&nbsp; ชี้ผิดคุณสมบัติ
29 มี.ค. 2553

การเมืองป่วนกสทฯ รุมต้านตัวแทนระนองรักษ์ นั่งแท่นประธานมาตรา 22 เจรจาดีแทค  ชี้ผิดคุณสมบัติ
รายงานข่าวจากบริษัท กสท โทรคมนาคม เปิดเผยว่า ขณะนี้มีกระแสต่อต้านการทำงานของคณะกรรมการ (บอร์ด) กสท ที่มี นาย นัที เปรมรัศมี เป็นประธาน เนื่องจากปล่อยให้ฝ่ายการเมืองเข้ามามีอำนาจสั่งการมากเกินความจำเป็น โดยเฉพาะการแต่งตั้งนายกฤษดา กวีญาณ หนึ่งในบอร์ด ให้ดำรงตำแหน่งประธานคณะกรรมการมาตรา 22 ตาม พ.ร.บ.ร่วมทุน ทั้งที่มาจากฝ่ายการเมือง ไม่ได้เป็นพนักงาน กสทฯ หรือเป็นตัวแทนพนักงานรัฐวิสาหกิจ หรือข้าราชการแต่อย่างใด เกรงว่าจะเกิดคำครหาในการเจรจากับบริษัท โทเทิ่ล แอ็คเซ็ส คอมมูนิเคชั่น หรือ ดีแทค ที่คณะกรรมการกฤษฎีกาได้ตีความว่าการแก้ไขสัญญาที่ผ่านมาไม่ถูกต้องตามขั้นตอนพ.ร.บ.ร่วมทุน
ขณะที่ สหภาพแรงงานรัฐวิสาหกิจกสทฯ กำลังจับตามองการทำงานของนายกฤษดาอย่างใกล้ชิด เพราะฝ่ายการเมืองให้ความไว้วางใจ และแต่งตั้งให้ดำรงตำแหน่งประธานบอร์ดชุดกลั่นกรองโครงการต่างๆ ก่อนเสนอให้บอร์ดใหญ่ พิจารณา
รายงานข่าวระบุว่า การประชุมบอร์ดเล็กเมื่อวันที่ 29 มี.ค.ที่ผ่านมา มี นายพีรพร สุวรรณฉวี  ลูกชายของรมว.ไอซีทีเข้าร่วมประชุมด้วยทั้งที่ไม่ได้เป็นคณะกรรมการ โดยอ้างว่ามาดูงาน